3 Ge batho ba Betlelehema ba be ba robetše, ba sa lemoge seo se bego se direga, Josefa, Maria le Jesu ba ile ba ngwega bošego motseng. Ge ba be ba lebile ka borwa gomme go thoma go apoga ka bohlabela, mohlomongwe Josefa o ile a ipotšiša ka seo se bego se letše ka pele. Mmetli wa mmotlana o be a ka šireletša lapa la gagwe bjang go Heroda le go Sathane? Na o be a tla kgona go dula a fepa lapa la gagwe? Na o be a tla kgona go kgotlelela ge a dutše a phetha kabelo ya gagwe e boima yeo Jehofa Modimo a mo neilego yona, ya go hlokomela le go godiša ngwana yo wa moswananoši? Josefa o be a lebeletšane le ditlhohlo tše di boifišago. Ge re dutše re ahlaahla kamoo a ilego a katanela go lebeletšana le e nngwe le e nngwe ya tšona, re tla bona lebaka leo botate lehono—gotee le rena ka moka—ba swanetšego go ekiša tumelo ya Josefa.